19. ΒΑΣΙΛΙΚΟΝ ΔΙΑΤΑΓΜΑ της 7/16 Φεβρ. 1950 Περί επεκτάσεως εις Δωδεκάνησον των διεπόντων το Ταμείον Ασφαλίσεως Ορθοδόξου Εφημεριακού Κλήρου Ελλάδος (ΤΑΚΕ) διατάξεων. Έχοντες υπ’ όψει τας διατάξεις του Ν.Δ. 1062/49 «περί επεκτάσεως εις Δωδεκάνησον της νομοθεσίας του Υπουργείου Θρησκευμάτων και Εθνικής Παιδείας», ως και την υπ’ αριθ. 811/49 σύμφωνον γνώμην του Συμβουλίου της Επικρατείας, προτάσει του επί των Θρησκευμάτων και Εθνικής Παιδείας Υπουργού, απεφασίσαμεν και διατάσσομεν. Άρθρον μόνον.-Επεκτείνονται και επί του Ορθοδόξου Εφημεριακού Κλήρου της Εκκλησίας Δωδεκανήσου αι διατάξεις: α)Του πρώτου άρθρου του από 19/20 Νοεμ. 1935 Α. Νόμου «περί τροποποιήσεως και συμπληρώσεως του Νόμ. 5439 κωδικοποιηθέντος δια του από 2 Σεπτ. 1932 Δ/τος και 5889 περί ενοριακών Ναών και Εφημερίων και Ταμείου αποδοχών και Ασφαλίσεως κλήρου Ελλάδος». β)Των α΄, β΄ και γ΄ εδαφίων του άρθρου πρώτου υπ’ αριθ. 1997/42 Ν.Δ/τος «περί τροποποιήσεως και συμπληρώσεως του από 19/20 Νοεμ. 1935 Α. Νόμου «περί τροποποιήσεως και συμπληρώσεως των Νόμ. 5439 κωδικοποιηθέντος δια του από 2 Σεπτ. 1932 Δ/τος και 5889» περί ενοριακών Ναών και Εφημερίων και Ταμείου Αποδοχών και Ασφαλίσεως Κλήρου Ελλάδος». γ)Του από 6/20 Ιουν. 1947 Δ/τος «περί συστάσεως Ταμείου Αρωγής εν τω Ταμείω Ασφαλίσεως κλήρου Ελλάδος (ΤΑΚΕ)». δ)Του άρθρου πρώτου του υπ’ αριθ. 738/48 Νόμου «περί τροποποιήσεως και συμπληρώσεως των περί Ταμείου Ασφαλίσεως Ορθοδόξου Εφημεριακού Κλήρου Ελλάδος (ΤΑΚΕ) διατάξεων» ως και της κατ’ εξουσιοδότησιν τούτου εκδοθείσης υπ’ αριθ. 96271/48 (ΦΕΚ 207/48) υπουργικής αποφάσεως. 